b'\n_START_ARTICLE_\nAnthony Burgess\n_START_SECTION_\nBiografia\n_START_PARAGRAPH_\nVa n\xc3\xa9ixer a la ciutat de Manchester, Anglaterra. La seva mare va morir l\'any 1918, quan ell encara no havia complert els dos anys._NEWLINE_Burgess va treballar com oficial d\'educaci\xc3\xb3 a Brunei i Mal\xc3\xa0isia despr\xc3\xa9s de la Segona guerra mundial. L\'any 1959 va patir un col\xc2\xb7lapse durant una classe. Li van diagnosticar un tumor cerebral inoperable amb poques possibilitats de sobreviure m\xc3\xa9s de dos anys. Va retirar-se l\'ensenyament i esdevenir escriptor a temps complet amb la intenci\xc3\xb3 que la seva dona, Lynne, pogu\xc3\xa9s viure amb comoditat amb els ingressos provinents dels drets d\'autor. En un any va escriure cinc novel\xc2\xb7les i mitja. Aquesta "mitja" novel\xc2\xb7la escrita amb la convicci\xc3\xb3 d\'una mort propera es va convertir m\xc3\xa9s tard en la seva obra liter\xc3\xa0ria m\xc3\xa9s famosa. _NEWLINE_El diagn\xc3\xb2stic de la malaltia no es va complir; aquest cas es posa d\'exemple de la influ\xc3\xa8ncia ben\xc3\xa8fica que l\'activitat art\xc3\xadstica t\xc3\xa9 sobre la salut humana.  _NEWLINE_A partir d\'aquell moment, Burgess va escriure i publicar m\xc3\xa9s de 50 llibres que abastaven una \xc3\xa0mplia varietat de temes. \xc3\x89s autor de moltes cr\xc3\xadtiques liter\xc3\xa0ries, assaigs sobre Shakespeare i Joyce, articles period\xc3\xadstics i una vintena de novel\xc2\xb7les. _NEWLINE_El seu treball m\xc3\xa9s fam\xc3\xb3s (o reconegut despr\xc3\xa9s de la controvertida adaptaci\xc3\xb3 al cinema de Stanley Kubrick) fou la novel\xc2\xb7la La taronja mec\xc3\xa0nica (A Clockwork Orange) escrita l\'any 1962. La novel\xc2\xb7la fou originalment inspirada per un incident viscut en pr\xc3\xb2pia persona per l\'autor durant la Segona Guerra Mundial, quan ell i la seva dona van ser assaltats el 1944, i la seva dona va ser v\xc3\xadctima de robatori i violaci\xc3\xb3 per part de quatres soldats dels Estats Units de Nord-am\xc3\xa8rica als carrers de Londres. Ella estava embarassada i la pallisa li va provocar un avortament. El llibre tracta sobre la lliure voluntat i la moral, i la manipulaci\xc3\xb3 dels individus per forces com la religi\xc3\xb3 o els sistemes pol\xc3\xadtics, i com aquestes forces duen l\'\xc3\xa9sser hum\xc3\xa0 a la corrupci\xc3\xb3._NEWLINE_El treball de Kubrick va provocar controv\xc3\xa8rsia, entre altres motius perqu\xc3\xa8 la pel\xc2\xb7l\xc3\xadcula, tot i haver estat filmada a la Gran Bretanya, segueix la versi\xc3\xb3 de l\'obra segons l\'edici\xc3\xb3 publicada als Estats Units, que no inclou el pol\xc3\xa8mic cap\xc3\xadtol final del llibre ("cap\xc3\xadtol 21") on el protagonista es regenera, ja que al cap d\'uns anys compr\xc3\xa8n que \xc3\xa9s millor canalitzar la seva energia d\'una manera constructiva._NEWLINE_Altres obres de l\'autor s\xc3\xb3n "The Wanting Seed", "Honey for the Bears", "One Hand Clapping", "Els que toquen el piano" i "Mil nou-cents vuitanta-cinc"._NEWLINE_Abans de dedicar-se a la literatura es va dedicar a la m\xc3\xbasica, la seva gran passi\xc3\xb3. Va escriure dues simfonies, i algunes sonates i concerts, i aconsegu\xc3\xad una certa fama com a compositor. _NEWLINE_La seva capacitat pels idiomes (parlava malai, rus, franc\xc3\xa8s, alemany, espanyol, itali\xc3\xa0 i japon\xc3\xa8s, a part de l\'angl\xc3\xa8s, el seu propi idioma, i una mica de xin\xc3\xa8s, hebreu, suec i persa), es veu reflectida en la creaci\xc3\xb3 d\'un llenguatge prehist\xc3\xb2ric fictici (ulam), per a la pel\xc2\xb7l\xc3\xadcula "La Guerre du feu" (A la recerca del foc, 1981)._NEWLINE_Burgess va morir de c\xc3\xa0ncer de pulm\xc3\xb3 l\'any 1993.'